A bǐ fɔ̄ɔ̄ bīyé bíé, ǎ nganyab bifas bíbɛ̄. Ńdɔ ǎ bódo ewɔ́man ávə́b Élǐ yā é ngásɔ́dan nyé á bītúl, a dúgán sɔ́ tə́bə̄ á mgbág Yórdan. 14Ńdɔ a ngánɔŋ éwɔ́man avə́b Éli é ngaku nyé á bītúl dzī, a bímí á óswē, oswé təge tsígī á zāŋ; nyé nâ: “Zambá Éli a nə və́ ?” Á dúgān bímī éwɔ́man á óswé nā, oswé ó tsígí bitun bíbɛ̄, édzí álī, édzí álī; Elizé a daŋá. 15Éyɔŋ bəprofɛ́d, ébá yā Yēríko, bə́ ngayén nyē á yād, bɔ́ nâ: “Ǹsísīm Éli ó sɔ́ yǎ tɔbɔ ábə Elizé.” Ńdɔ̄ bə́ ngázu tóban ai nyé bə́ ngalúī nyé mīńló á sí. 16Bɔ́ ai nyé nâ: “Biwólō bí bod məwóm mə́tán bí nə̄ vá ai bíā bītúgā bíé, bɔ̌ naa bə́ kə̄ bádzə̄ŋ ńtī woe; anə́ dzǎm bɔ̌ naa ǹsísīm Ńtondôbə ó kə́ ai nyé á yób ó kə́ nyé woa á ńkǒl ziŋ ngə́ á ḿbīgīlí ziŋ. Nyé nâ: “Tə myǎlōm mod !” 17Hədá, ḿból bə́ nyáŋala nyé nyɔ́l nālá, ńdɔ ǎ zu dzó nâ: “Lómán hḿ !” Asú tē bə́ ngálóm bod məwóm mə́tán; ńdɔ̄ bə́ ngádzə́ŋ nyē á táŋ məlú mə́lɛ́, hədá təge nyé yén. 18Ńdɔ̄ bə́ ngádúgan ábə Elizé, yǎ á ngābə́ á Yēríko, nyé ai bɔ́ nâ: “Mǎ ndzí dzō ai mína nâ: Tə myǎkə a ?” 19Ńdɔ bǒd yā tísɔn bə́ ngádzó ai Elizé nâ: “Tísɔn e nə m̀bəmbə vóm yā tɔbɔ anə́ māńtí á tālá; hədá məndím yā étē mə́ nə ábē, sí fə̄ dzóngó.” 20Nyé nâ: “Zǎn ai ma m̀kpámáŋ ésōá, mǐ fudígi ǹkǔ étēde.” Ńdɔ̄ bə́ ngázu ai dzɔ́ bə́ və́ə́ nyē. 21Ńdɔ a ngákə̄ âbǒŋ óswé, ǎ ngásoe ǹkǔ étēde, nyé nâ: “Ǹtondôbə a kɔ́bɔ̄ nâ: Mafúbū mə́ndím mā; a tádígi aná, tɔ awú, tɔ okɔ̌n byâyǐ kīg fə bɔ étēde, tɔ sí təgě fə ai dzɔ dzóngó.” 22Ńdɔ məndím mə́tē mə́ nə́ ḿfūbán a zaa kwí ámōs yə aná, anə́ ḿból Elizé á ngākɔ́bɔ.